བོད་ཀྱི་ལོ་རྒྱུས་ཀྱི་གནས་སྟངས་བཟོ་བཅོས་གནང་ཐབས་མེད་པའི་སྐོར་༧གོང་ས་མཆོག་གིས་སྔ་རྗེས་མང་པོ་གསུངས་མྱོང་ཡོད་ཀྱང་།བཙན་བྱོལ་བོད་པའི་སྤྱི་ཚོགས་ནང་གོ་གནས་དང་དབང་ཤུགས་ཡོད་མཁན་གྱི་མི་སྣ་ཁག་ཅིག་དང་།ནུས་ཤུགས་གང་ཡང་མེད་ཀྱང་གནད་དོན་གང་སར་ཟུག་དགོས་པའི་ཁྱི་ཕྲུག་ཁག་ཅིག་གིས་ལོ་རྒྱུས་ཀྱི་གནས་བབས་ཐོག་ནས་བོད་རྒྱ་ནག་གི་ཆ་ཤས་ཡིན་ཚུལ་སྒྲུབ་གང་ཐུབ་བྱེད་བཞིན་ཡོད།གང་ལྟར་རྒྱ་གཞུང་གིས་མི་སྒེར་སོ་སོ་ལ་ལེགས་སོའི་བསྔགས་བརྗོད་དང་གཟིགས་རྟོགས་ཡོད་མེད་མི་ཤེས་ནའང་།བོད་རྒྱའི་གནད་དོན་ཐག་གཅོད་ཡོང་བར་ཕན་ལས་གནོད་དུ་འགྱུར་བཞིན་པ་ནི་སྨྲོས་མི་དགོས་པ་རེད།མདོར་ན་བོད་རང་བཙན་དེ་རྒྱ་གར་གྱི་བདེ་འཇགས་ཡིན་ཞེས་པའི་འབོད་ཚིག་དེ་ལ་རིན་ཐང་གང་ཡང་མེད་པར་གྱུར་ཟིན་པས།རྒྱ་གར་མི་མང་གི་ནང་གོང་དུ་བརྗོད་པའི་བསམ་ཚུལ་དེ་དག་ཡོད་སྲིད་པ་ཞིག་དང་།རྒྱ་གར་གཞུང་གི་དཔོན་རིགས་རྣམས་ཀྱི་བསམ་བློའི་ནང་དུའང་དགོངས་ཚུལ་དེ་ལྟ་བུ་སླེབས་མི་སྲིད་པ་ཞིག་གཏན་ནས་མ་རེད་སྙམ།།